****ОБЩИНСКА ИЗБИРАТЕЛНА КОМИСИЯ ЯМБОЛ****

**ПРОТОКОЛ**

**№ 58**

**На 25 януари 2017 г. се проведе заседание на Общинска избирателна комисия Ямбол при следния**

**Д н е в е н р е д:**

1. Разглеждане на входящи документи в ОИК Ямбол

*докладчик: Екатерина Янева*

2. Разглеждане на проект за решение по чл.30, ал.7 от ЗМСМА

**ПРИСЪСТВАХА**: Екатерина Янева, Мариана Гърдева, Недялко Савов, Димитър Събев, Драгомир Димитров, Светла Кирилова, Станка Раданова, Весела Караманова, Младенка Делибалтова и Мирослава Янева.

**ОТСЪСТВАХА**: Мехмед Мехмедов

Заседанието бе открито в 16.15ч. и председателствано от г-жа Екатерина Янева– председател на комисията.

**ПРЕДСЕДАТЕЛЯТ ЕКАТЕРИНА ЯНЕВА**: Уважаеми колеги, в залата присъстват 10 членове на комисията, имаме кворум за провеждане на днешното заседание, поради и което откривам същото.

Предлагам колегата Савов за преброител при поименното отчитане на гласуването, а за изготвяне на протокола- колегата Гърдева. Който е съгласен с така направеното предложение, моля да гласува.

Гласували **За** – 10 членове: Екатерина Янева, Мариана Гърдева, Недялко Савов, Димитър Събев, Драгомир Димитров, Светла Кирилова, Станка Раданова, Весела Караманова, Младенка Делибалтова и Мирослава Янева.

Против – няма.

**ПРЕДСЕДАТЕЛЯТ ЕКАТЕРИНА ЯНЕВА**: Колеги, във връзка с нашето искане с изх.№80/21.12.2016г. до Председателя на ОбС.Ямбол за предоставяне на информация по изложените в заявление с вх.№285/14.12.2016г. в ОИК -Ямбол твърдения на Господин Иван Тодоров - председател на ОС на ПП ,,ДПС“ – Ямбол, упълномощен представител на Мустафа Карадайъ – председател на ПП ,,ДПС“, сме получили отговор от Председателя на ОБс.Ямбол, с което ни информира, че на датите: 27.11.2015г., 25.04.2016г., 17.05.2016г., 30.06.2016г., 20.07.2016г. общинският съветник Ахмед Неджадов Мехмедов не участвал в заседанията на общинският съвет, за които същият е известяван по телефона. За отсъствията си от заседанията на 27.11.2015г., 25.04.2016г., 17.05.2016г., 30.06.2016г. общинският съветник е уведомявал председателя на ОбС с уведомителни писма, предшестващи провеждането им. Горната информация е предоставена и от общинският съветник с подаденото от последния възражение по случая, към което са представени и заверени копия на уведомленията, подавани до Председателя на ОбСЯмбол, за невъзможността да участва в заседанията на 27.11.2015г., 25.04.2016г., 17.05.2016г., 30.06.2016г. Всички вие се запознахте лично с тези писма. И сега с оглед събраните данни по направеното от ДПС искане очаквам от всеки един от Вас да изкаже мнение по случая за последващите действия. Предоставям на Вашето внимание да се запознаете и с Тълкувателно Решение №1 от 30.03.2009г. на ВАС.

Заповядайте Раданова.

**СТАНКА РАДАНОВА**: Според мен изобщо не следва да вземаме Решение по случая. На първо място компетентен да иска от ОИК предсрочно прекратяване на пълномощията на общински съветник по реда на чл.30, ал.4, т.5 от ЗМСМА е единствено Председателя на Общинския съвет. Така, че според мен трябва да отговорим с писмо до заявителя именно това.Ако се произнесем с решение то ще е нищожно.

Заповядайте Гърдева.

**МАРИАНА ГЪРДЕВА**: Споделям мнението на колегата Раданова. Не съм присъствала на миналото заседание на комисията, поради заболяване, но сега се запознах подробно с всички документи и мнението ми е, че само председателя на общинския съвет може да сезира в такива случаи комисията. Но в случая законовата разпоредба гласи, че пълномощията на общинския съветник се прекратяват предсрочно, когато без да е уведомил писмено председателя на общинския съвет за неучастието си в заседанието на съвета по уважителни причини - служебна ангажираност, отсъствие от страната, заболяване и други, не участва в три поредни или в общо пет заседания на общинския съвет през годината. Изрично в разпоредбата е посочена и причината - отсъствие от страната. От представените копия се вижда, че причина за отсъствията от заседанията на общинския съвет на господин Мехмедов е именно отсъствие от страната, като за тях той писмено е уведомявал председателя на общинския съвет. Тази информация се потвърждава и от председателя на Общинския съвет. Така, че според мен е неоснователно искането за прекратяване на пълномощията.

**ПРЕДСЕДАТЕЛЯТ ЕКАТЕРИНА ЯНЕВА**: Според мен отделни граждани или партии могат да отправят сигнали до ОИК за нарушения по чл.30, ал.4 от ЗМСМА с искане за предсрочно прекратяване на пълномощията на общински съветник, какъвто е и конкретния случай. И с оглед извършените от нас проверки и събрани данни, считам, че следва да се произнесем с Решение. Според разпоредбата на чл. 30, ал. 4, т. 5 от ЗМСМА, пълномощията на общинския съветник се прекратяват предсрочно, когато без да е уведомил писмено председателя на общинския съвет за неучастието си в заседанието на съвета по уважителни причини - служебна ангажираност, отсъствие от страната, заболяване и други, не участва в три поредни или в общо пет заседания на общинския съвет през годината. Според този текст, предпоставките са две: уведомяване на председателя на общинския съвет и уважителна причина за неучастие в заседание. В конкретния случай са подадени две писмени уведомления вх. №05/0017/09.11.2015 г. и вх. №В-0119/31.03.2016 г., които са приложени към възражението и същите са посочени и в отговора от Председателя на ОбС Ямбол, общинският съветник Мехмедов е уведомил за отсъствията си от евентуални сесии на Общински съвет - Ямбол за два периода от време: от 09.11.2015г. до 01.12.2015г. и за период от 01.04.2016г. до 01.07.2016г. Съгласно съдебната практика в тази насока е, че е възможно уведомяването за неучастие да се извърши едновременно за повече от едно заседание на общинския съвет, предвид разнообразието на житейските случаи, особено тези, налагащи продължително отсъствие от страната, в рамките на което е възможно да се насрочат и проведат повече от едно заседание на общинския съвет. Преценката за характера на причините, обусловили отсъствията на общинският съветник за петте поредни заседания, проведени на 27.11.2015г., 25.04.2016г., 17.05.2016г., 30.06.2016г. и 20.07.2016г., посочени от председател на ОС на ПП ,,ДПС“ – Ямбол, като неуважителни за отсъствието му от страната, не променя извода, че за посочения в уведомлението период общинският съветник е бил извън страната, като преди това е осъществил надлежно уведомяване.

Заповядайте Кирилова.

**СВЕТЛА КИРИЛОВА**: Споделям мнението на председателя. Според мен комисията трябва да се произнесе с Решение по случая. Запозната съм с Тълкувателното решение, което председателя представи, подробно се запознах и със съдебната практика по отношение предсрочното прекратяване на пълномощията по реда на чл.30, ал.4, т.5 и предвид събраните документи и данни по конкретния случай, считам че на са налице основания за това.

Заповядайте Димитров.

**ДРАГОМИР ДИМИТРОВ:** Аз също мисля, че трябва да се произнесем с решение в случая и изцяло подкрепям казаното от колегата Кирилова. Решението ни следва да бъде за отказ да прекратим предсрочно пълномощията на общинския съветник.

Заповядайте Делибалтова.

**МЛАДЕНКА ДЕЛИБАЛТОВА:** Също считам, че следва да се произнесем с Решение и предлагам да чуем проекта за решение и да проведем гласуване по него. Всички се запознахме изцяло с преписката в конкретния случай и от правените обсъждания от членовете на комисията мисля, че всички сме на мнение, че няма основание за предсрочно прекратяване на пълномощията на общинският съветник по реда на чл.30, ал.4, т.5 от ЗМСМА.

**ПРЕДСЕДАТЕЛЯТ ЕКАТЕРИНА ЯНЕВА**: Добре тогава, давам думата на колегата Събев да докладва проекта за решение.

**ДИМИТЪР СЪБЕВ:** Колеги, предлагам ви следният проект за решение:

Постъпило е заявление с вх.№285 от 14.12.2016г. от Иван Тодоров – председател на ОС на ПП ,,ДПС“ – Ямбол, упълномощен представител на Мустафа Карадайъ – председател на ПП ,,ДПС“, с което се иска предсрочно прекратяване на пълномощията на избран общински съветник в Общински съвет Ямбол – Ахмед Неджадов Мехмедов и на негово място да бъде избран за общински съветник следващия в листата кандидат.

Изложени са твърдения за наличие на предпоставки, касаещи предсрочно прекратяване на пълномощията по реда на чл.30, ал.4, т.5 от ЗМСМА. В заявлението конкретно са посочени дати от проведени заседания на ОбС, на които Мехмедов не е участвал.

Във връзка с горното Общинска избирателна комисия Ямбол поиска от Председателя на ОбС-Ямбол информация относно твърденията в заявлението.

С писмо с Изх.№И-0147 от 23.12.2016г. Председателят на ОбС Ямбол ни информира, че на датите: 27.11.2015г., 25.04.2016г., 17.05.2016г., 30.06.2016г., 20.07.2016г. общинският съветник Ахмед Неджадов Мехмедов не е участвал в заседанията на общинския съвет, за които същият е известяван по телефона.

За отсъствията си от заседанията на 27.11.2015г., 25.04.2016г., 17.05.2016г., 30.06.2016г. общинският съветник е уведомявал председателя на ОбС с уведомителни писма, предшестващи провеждането им.

Горната информация е предоставена и от общинският съветник с подаденото от последния възражение по случая, към което са представени и заверени копия на уведомленията, подавани до Председателя на ОбС Ямбол, за невъзможността да участва в заседанията на 27.11.2015г., 25.04.2016г., 17.05.2016г., 30.06.2016г.

Според разпоредбата на чл. 30, ал. 4, т. 5 от ЗМСМА, пълномощията на общинския съветник се прекратяват предсрочно, когато без да е уведомил писмено председателя на общинския съвет за неучастието си в заседанието на съвета по уважителни причини - служебна ангажираност, отсъствие от страната, заболяване и други, не участва в три поредни или в общо пет заседания на общинския съвет през годината. Видно от цитирания текст, предпоставките са две: уведомяване на председателя на общинския съвет и уважителна причина за неучастие в заседание. Разнообразието на житейски ситуации, при които може да се наложи отсъствие, не позволява те да бъдат обхванати от законодателна рамка, отделен е въпросът, че в някои от тях изобщо е невъзможно да се съобщи за настъпилото събитие, което на практика прегражда възможността лицето да се яви на деня и в часа на заседанието, иначе определени доста време преди него. Освен това, установеният в чл. 30, ал. 4, т. 5 от ЗМСМА режим е уведомителен, а не разрешителен. Затова и в правната норма не е регламентиран срок, до който общинския съветник трябва да уведоми председателя на общинския съвет за наложилото се отсъствие.

В конкретния случай подадените две писмени уведомления вх. №05/0017/09.11.2015 г. и вх. №В-0119/31.03.2016 г., приложени към възражението и посочени и в отговора от Председателя на ОбС Ямбол, общинският съветник Мехмедов е уведомил за отсъствията си от евентуални сесии на Общински съвет - Ямбол за два периода от време: от 09.11.2015г. до 01.12.2015г. и за период от 01.04.2016г. до 01.07.2016г. Съгласно съдебната практика в тази насока е, че е възможно уведомяването за неучастие да се извърши едновременно за повече от едно заседание на общинския съвет, предвид разнообразието на житейските случаи, особено тези, налагащи продължително отсъствие от страната, в рамките на което е възможно да се насрочат и проведат повече от едно заседание на общинския съвет.

Горният извод се налага и от обстоятелството, че ЗМСМА не предвижда срок, в който и до който общинският съветник трябва да уведоми председателя за своето отсъствие.

По отношение на преценката за характера на причините, обусловили отсъствията на общинският съветник за петте поредни заседания, проведени на 27.11.2015г., 25.04.2016г., 17.05.2016г., 30.06.2016г. и 20.07.2016г., посочени в заявлението като неуважителни за отсъствието му от страната, не променя извода, че за посочения в уведомлението период общинският съветник е бил извън страната, като преди това е осъществил надлежно уведомяване.

Същевременно, за да се приеме за неоснователно и безпричинно отсъствие от страна на общинския съветник от проведени заседания, необходимо условие е той да е бил надлежно известен за датата на провеждането на всяко едно от тях.

Надлежното уведомяване за датата и часа на провеждане на заседанията е задължение на администрацията, уредено в чл.41.3 от Правилниказа организацията и дейността на Общински съвет Ямбол. В него е постановено, че известяването се извършва с писмени покани 5 дни преди заседанието, а при неотложни случаи в по-кратък срок, но не по-малко от три дни.

Предвид гореизложеното Общинска избирателна комисия – Ямбол намира искането за предсрочно прекратяване на пълномощията на общинския съветник Ахмед Неджадов Мехмедов, на основание чл.30, ал.4, т.5 от ЗМСМА за неоснователно и на основание чл.30, ал.8 от ЗМСМА

РЕШИ:

Отказва да прекрати пълномощията на общинския съветник Ахмед Неджадов Мехмедов.

**ПРЕДСЕДАТЕЛЯТ ЕКАТЕРИНА ЯНЕВА**: Който е съгласен моля да гласува.

**НЕДЯЛКО САВОВ:**  Гласували **За** – 8 членове: Екатерина Янева, Димитър Събев, Драгомир Димитров, Светла Кирилова, Станка Раданова, Весела Караманова, Младенка Делибалтова и Мирослава Янева.

Против – 2 членове Мариана Гърдева и Недялко Савов.

**ПРЕДСЕДАТЕЛЯТ ЕКАТЕРИНА ЯНЕВА**: Решението се приема и е с № 222-МИ/25.01.2017г.

Благодаря Ви колеги, че се отзовахте и присъствахте на днешното заседание.

Закривам днешното заседание.